2021. gada 29. janvārī

**Šici Pasaules čempionātu iesāk ar sudraba medaļu**

Piektdien, 29. janvārī 50. FIL Pasaules čempionāta pirmā diena noslēdzās ar Sprinta kausa finālu, kuram kvalificējās desmit Latvijas sportisti: Gints Bērziņš, Artūrs Dārznieks, Andris Šics/Juris Šics, Oskars Gudramovičs/Pēteris Kalniņš, Mārtiņš Bots/Roberts Plūme, Kendija Aparjode un Ulla Zirne.

Vīru konkurencē starp latviešiem labāko rezultātu uzrādīja Gints Bērziņš, kurš finišējot 38.739 sekundēs ierindojās desmitajā vietā. Tūlīt aiz G. Bērziņa, 11. vietā – Artūrs Dārznieks [+0.563].

Pasaules čempionāta Sprinta kausa uzvarētājs, finišējot 38.375 sekundēs – austrietis Niko Glaišers *(Nico Gleirscher),* otrais – Krievijas kamaniņu sporta federācijas atlēts Semjons Pavļičenko *(Semen Pavlichenko)* [+0.041], bet trešais N. Glaišera komandas biedrs Dāvids Glaišers *(David Gleirscher)* [+0.042].

Divvietīgo ekipāžu konkurencē Andris Šics/Juris Šics veica lielisku braucienu, finišējot 39.140 sekundēs un izcīnot sudrabu 50. FIL Pasaules čempionāta Sprinta izcīņā. Pirmie – Olimpiskie čempioni Vendls/Arlts *(Wendl/Artl),* kuri uzrādīja absolūti labāko laiku – 39.126 sekundes. Savukārt uz goda pjedestāla trešā pakāpiena – titulētie vācieši Eggerts/Benekens *(Eggert/Benecken)* [+0.035].

Savukārt Oskaram Gudramovičam/Pēterim Kalniņam ar finiša laiku 39.256 sekundes izcīnīta sestā vieta. Jaunākā no Latvijas ekipāžam – Mārtiņš Botas/Roberts Plūme ierindojās 11. vietā [+0.294].

Starp dāmām no latvietēm labākā Ulla Zirne, kurai finiša laiks 39.601 sekunde un izcīnīta desmitā vieta. Kendijai Aparjodei ar finiša laiku 39.931 sekunde – 13. vieta.

Uz goda pjedestāla tikai vācietes. Pirmā, uzstādot jaunu trases rekordu – 39.101 sekunde – Jūlija Taubitsa *(Julia Taubitz).* Otrā – Anna Beraitere *(Anna Berreiter)* [+0.011], bet trešā – pieredzējusī Dajana Eitbergere *(Dajana Eitberger)* [+0.199].

Sestdien, 30. janvārī 50. FIL Pasaules čempionāts turpināsies ar divvietīgo ekipāžu un vīru sacensībām.

Latvijas Nacionālās kamaniņu sporta izlases startiem 50. FIL Pasaules čempionātā seko līdzi tiešraidē Helio un Shortcut kanālā Best4Sport TV.

Sestdien, 30. janvārī

10.30 1. brauciens – Divvietīgās ekipāžas  
11.50 2. brauciens – Divvietīgās ekipāžas  
13.30 1. brauciens – Vīri  
15.40 2. brauciens – Vīri

Svētdien, 31. janvārī

11.00 1. brauciens Sievietes  
12.50 2. brauciens – Sievietes  
14.30 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456